钦定古今图书集成/理学汇编/经籍典/第153卷 > 朱子全书二 > 《郑狡童》
## 钦定古今图书集成/理学汇编/经籍典/第153卷 > 朱子全书二 > 《郑狡童》

问：“‘《狡童》，刺忽也’。古注谓‘诗人以狡童指忽而言。前辈
尝举《春秋》书忽之法，且引《硕鼠》以况其义。先生《诗解》
取程子之言，谓作诗未必皆圣贤，则其言岂免小疵？
孔子删《诗》而不去之者，特取其可以为后戒耳’。琮谓
郑之诗人，果若指斥其君，目以狡童，其疵大矣，孔子
自应删去。”曰：“如何见得？”曰：“‘似不曾以狡童指忽。且今
所谓‘彼’者，他人之义也；所谓‘子’者，尔之义也。”“他’与‘尔’，
似非共指一人而言。今诗人以‘维子之故，使我不能
餐兮’为忧忽之词，则‘彼狡童兮’，自应别有所指矣。”曰：
“却是指谁？”曰：“此必是当时擅命之臣。”曰：“‘不与我言兮’，
却是如何？”曰：“如祭仲卖国受盟之事，国人何尝与知？
琮因是以求《硕鼠》之义，乌知必指其”君，而非指其任
事之臣哉？曰：如此解经，尽是《诗序》误人。郑忽如何做
得狡童？若是狡童，自会托婚大国而借其助矣，谓之
顽童可也。许多《郑风》，只是孔子一言断了。曰：“郑声淫。”
如“‘将仲子’，自是男女相与之词，却干祭仲共叔段甚
事。如《褰裳》，自是男女相咎之辞，却干忽与突争国甚
事。但以意推看，狡童便见所指是何人矣。不特《郑风》
《诗序》大率皆然。”问：“每篇诗名，下一句恐不可无；自一
句而下，却似无用。”曰：“‘苏氏有此说。且如《卷耳》如何是
后妃之志？‘《南山有台》’如何是乐得贤？甚至《汉广》之诗，
宁是文王之道’以下至‘求而不可得也’，尚自不妨。却
如‘德广所及也’一句，成甚说话！”又问：“《大序》如何？”曰：“其
间亦自有凿说处，如言‘国史，明乎得失之迹’。按《周礼》
史官，如太史、小史、内史、外史，其职不过掌书，无掌《诗》
者。不知明得失之迹，却干国史甚事？”曰：“旧闻先生不
取《诗序》之说，未能领受。今听一言之下，遂活却一部
《毛诗》。”〈语类〉